
       REPUBLIKA HRVATSKA
 OSJEČKO-BARANJSKA ŽUPANIJA
    OPĆINA JAGODNJAK
     OPĆINSKO VIJEĆE 

KLASA: 024-03/26-01/___
URBROJ: 2158-22-26-01-01  
Jagodnjak, ______________

      Sukladno odredbama članka 19. stavak 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 106/03, 129/05, 109/07, 125/08, 36/09, 36/09, 105/11, 144/12, 19/13, 137/15, 123/17, 98/19, 144/20), članka 287. točka 3., članka 289. stavka 1. i stavka 7.  Zakona o socijalnoj skrbi ( „Narodne Novine“  broj 18/22., 46/22., 119/22., 71/23.,156/23., 61/25.), članka 31. točka 2. Statuta Općine Jagodnjak ( „Službeni glasnik“ Općine Jagodnjak broj 02/21., 04/25.) , na ____ sjednici Općinskog vijeća Općine Jagodnjak, održanoj dana ______ 2026. godine,  donesena je slijedeća 

ODLUKA O SOCIJALNOJ SKRBI 
 
I.     OPĆE ODREDBE

Članak 1.
Zakon o socijalnoj skrbi (dalje: Zakon) utvrđuje da je Općina Jagodnjak, kao jedinica lokalne samouprave, obvezna  u svom proračunu osigurati sredstva za obavljanje djelatnosti socijalne skrbi sukladno citiranom Zakonu i zakonima kojima se uređuje financiranje jedinica lokalne i područne (regionalne) samouprave u skladu sa socijalnim planom i mrežom socijalnih usluga na svojem području. 
	Ovom Odlukom utvrđuju se oblici pomoći i naknada iz socijalne skrbi, uvjeti i način njihovog ostvarenja te postupak za ostvarivanje tih oblika pomoći.

Članak 2. 
	Izrazi koji se koriste u ovoj Odluci, a imaju rodno značenje, koriste se neutralno i odnose je jednako na muški i ženski spol.

Članak 3.
	Korisnici oblika pomoći i naknada u smislu ove Odluke su državljani Republike Hrvatske, s prebivalištem i boravištem na području Općine Jagodnjak.

Članak 4.
	Poslove u svezi s ostvarivanjem prava iz socijalne skrbi propisane ovom Odlukom obavljaju Jedinstveni upravni odjel Općine Jagodnjak i Općinski načelnik. 

II.     VRSTE NOVČANIH NAKNADA I POTPORA 

Članak 5.
Općina Jagodnjak u svom Proračunu temeljem odredaba ove odluke osigurava sredstva za ostvarivanje slijedećih prava iz socijalne skrbi: 
· naknada za troškove stanovanja 
· jednokratna pomoć
· naknada za redovito studiranje

      Naknada za troškove stanovanja 

Članak 6.
	Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama. 

Članak 7.
Troškovi stanovanja odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.
Naknada za troškove stanovanja priznaje se u visini od najmanje 30% iznosa zajamčene minimalne naknade samcu, odnosno kućanstvu.
Ako su troškovi stanovanja manji od 30% iznosa zajamčene minimalne naknade, naknada se priznaje u iznosu stvarnih troškova stanovanja.
Općina Jagodnjak naknadu za troškove stanovanja može djelomično ili u potpunosti podmiriti izravno u ime i za račun korisnika zajamčene minimalne naknade.
Rješenje o priznavanju prava na naknadu za troškove stanovanja donosi Jedinstveni upravni odjel Općine Jagodnjak.
Troškovi stanovanja priznat će se za tekući mjesec ukoliko u trenutku podnošenja zahtjeva tijekom mjeseca u kojem stranka podnosi zahtjev ima Rješenje Hrvatskog zavoda za socijalni rad o zajamčenoj minimalnoj naknadi za cijeli mjesec, u ispunjavanje ostalih uvjeta propisanih ovom Odlukom.

Članak 8.
Postupak priznavanja prava na  troškove stanovanja se pokreće na zahtjev korisnika, a može se pokrenuti i po službenoj dužnosti kad Jedinstveni upravni odjel utvrdi ili sazna da je pokretanje postupka u interesu stranke.
Uz zahtjev za priznavanje troškova stanovanja korisnik prilaže:
· rješenje Hrvatskog zavoda za socijalni rad o priznavanju prava na zajamčenu minimalnu naknadu
· kopiju osobne iskaznice ili potvrdu o prebivalištu/boravištu
· potvrdu banke o IBAN računu , odnosno vlastoručno potpisanu izjavu o broju IBAN računa

Članak 9.
Korisnici pomoći za troškove stanovanja koji se odnose na troškove ogrjeva imaju pravo na naknadu troškova ogrjeva u visini propisanoj Odlukom Vlade Republike Hrvatske, za koje se sredstva osiguravaju iz državnog proračuna Republike Hrvatske.
Pomoć za podmirenje troškova stanovanja koji se odnose na troškove ogrjeva isplaćuje se u ravnomjernim mjesečnim iznosima na IBAN račun korisnika.


      Jednokratna novčana pomoć
Članak 10.
Jednokratna novčana pomoć je poseban oblik novčane ili materijalne pomoći samcu ili kućanstvu koji zbog podmirenja izvanrednih troškova nastalih zbog trenutačnih životnih okolnosti na koje nije  moguće utjecati (bolest ili smrt člana obitelji, kupnje ortopedskih pomagala, prirodne nepogode, invaliditeta, ili druge nevolje) nije u mogućnosti podmiriti osnovne životne potrebe.
Pravo na jednokratnu novčanu pomoć za rođenje djeteta u iznosu od 665,00 eura za svako rođeno dijete, imaju roditelji s prebivalištem na području Općine Jagodnjak.

Članak 11.
Pravo na jednokratnu novčanu pomoću imaju državljani Republike Hrvatske  sa prebivalištem na području Općine Jagodnjak.

Članak 12.
Zahtjev za jednokratnu novčanu pomoć podnosi se pismenim putem ili na propisanom obrascu.
Uz zahtjev korisnici su dužni dostaviti sljedeću dokumentaciju:
a) korisnici zajamčene minimalne naknade:
· preslik rješenja Hrvatskog zavoda za socijalni rad kojim se utvrđuje pravo na zajamčenu minimalnu naknadu
· ostala dokumentacija kojom se dokazuju navodi iz zahtjeva (npr. liječnička dokumentacija, smrtni list i slično)
· preslik osobne iskaznice ili potvrdu o prebivalištu/boravištu
· potvrdu banke o IBAN računu , odnosno vlastoručno potpisanu izjavu o broju IBAN računa

b) ostali korisnici:
· preslik osobne iskaznice ili potvrdu o prebivalištu/boravištu podnositelja zahtjeva
· preslik osobne iskaznice za ostale članove kućanstva
· dokaz o redovnim mjesečnim primanjima za sve članove kućanstva (ako ih imaju)
· dokaz o nezaposlenosti, ako je podnositelj zahtjeva nezaposlena osoba
· ostala dokumentacija kojom se dokazuju navodi iz zahtjeva (npr. liječnička dokumentacija, smrtni list i slično)
· potvrdu banke o IBAN računu , odnosno vlastoručno potpisanu izjavu o broju IBAN računa

Članak 13.
	Općinski načelnik donosi odluku o dodjeli jednokratne novčane pomoći.
	Jednokratna novčana pomoć se doznačava na račun podnositelja zahtjeva, a ako se na temelju utvrđenih okolnosti ocijeni ili se može osnovano pretpostaviti da korisnik naknadu neće koristiti namjenski, ista se može uplatiti i direktno na račun određenog dobavljača, pružatelja usluga ili drugog subjekta. Korisniku se može, umjesto isplate jednokratne novčane pomoći,  u određenom iznosu odobriti kupnja neophodnih predmeta u kućanstvu, odjeće i obuće, u trgovini na koju se uputi, odnosno da mu se ista roba uruči na kućnu adresu u vidu paketa pomoći. 
	Jednokratna novčana pomoć u pravilu se istom korisniku može odobriti samo jednom godišnje. Iznimno, jednokratna novčana pomoć se može odobriti i više puta istom korisniku, najviše do 665,00 eura godišnje. Za iznose veće od 665,00 eura godišnje, potrebna je suglasnost Općinskog vijeća Općine Jagodnjak.
	 Visinu jednokratne novčane pomoći za svaki pojedini slučaj iz stavka 1. ovog članka, odredit će općinski načelnik u skladu s mogućnostima općinskog proračuna.

Članak 14.
Sredstva za socijalnu skrb određuju se proračunom Općine za svaku kalendarsku godinu.
Nakon donošenja odluka ili rješenja o pravima iz ove Odluke, ista se izvršavaju kad to financijske mogućnosti dopuštaju,  po nalogu načelnika  u skladu sa odlukom o izvršenju proračuna za tekuću godinu. 

Članak 15.
Korisnik koji je ostvario neko pravo propisano ovom Odlukom, dužan je izvršiti povrat stečenih sredstava ako je:
· na temelju neistinitih ili netočnih podataka, za koje je morao znati da su neistiniti, odnosno netočni, ili na drugi protupravni način ostvario pravo koje mu ne pripada
· ostvario pravo zbog toga što nije prijavio promjenu koja utječe na gubitak ili opseg prava za koje je znao ili je morao znati

III. NADLEŽNOST UI POSTUPAK OSTVARIVANJA NAKNADA ZA TROŠKOVE STANOVANJA

Članak 16.
	Postupak za ostvarivanje prava iz socijalne skrbi utvrđenih ovom Odlukom pokreće se na zahtjev stranke ili po službenoj dužnosti, na propisanom obrascu.
	Uz zahtjev za pokretanje postupka za ostvarivanje prava utvrđenih ovom Odlukom, korisnici prava dužni su priložiti potrebne isprave, odnosno dokaze koji su propisani Zakonom i ovom Odlukom.

Članak 17. 
Protiv prvostupanjskog rješenja dopuštena je žalba.
O žalbi protiv prvostupanjskog rješenja koje se odnosi na priznavanje naknade troškova stanovanja odlučuje nadležni upravni odjel Osječko-baranjske županije.
Žalba ne odgađa izvršenje rješenja.

VI.         PRIJELAZNE I ZAVRŠNE ODREDBE 

Članak 18.
Ova Odluka objavit će se u „ Službenom glasniku Općine Jagodnjak“ , a stupa na snagu 01.01.2027. godine
Stupanjem na snagu ove Odluke, prestaje važiti Odluka o socijalnoj skrbi, KLASA: 024-03/25-01/37, URBROJ: 2158-22-25-01-01  od 11.12.2025. godine


                                         PREDSJEDNIK OPĆINSKOG VIJEĆA
OPĆINE JAGODNJAK	
   Dušan Jakšić 		

